b"\n_START_ARTICLE_\nRos (indument\xc3\xa0ria)\n_START_PARAGRAPH_\nEl ros fou una lligadura militar, formalment similar a les gorres de campanya del segle XX, que tenia la part frontal m\xc3\xa9s elevada que la posterior. Lligadura privativa de l'ex\xc3\xa8rcit espanyol, aquest la us\xc3\xa0 durant una setantena d'anys. En sentit ampli, tamb\xc3\xa9 poden \xc3\xa9sser considerades ros les gorres de disseny similar en dotaci\xc3\xb3 a l'ex\xc3\xa8rcit espanyol a partir de 1956-1958, tot i que no se'ls ha aplicat el nom oficialment.\n_START_SECTION_\nEl ros cl\xc3\xa0ssic (1855/60-1926/33)\n_START_PARAGRAPH_\nEl ros, de fet un tipus concret de xac\xc3\xb3 baix, sorg\xc3\xad de l'evoluci\xc3\xb3 del xac\xc3\xb3, com altres xac\xc3\xb3s baixos i com el quepis, i, com ells, es compta entre els precedents de la gorra militar de tipus actual. Constava de copa de feltre, en blanc o gris, i de visera i barbellera de xarol negre. En campanya es duia cobert amb una funda (al principi blanca, negra o grisa, finalment caqui). En gala s'ornava de pomp\xc3\xb3._NEWLINE_El nom prov\xc3\xa9 del general Antonio Ros de Olano y Perpiny\xc3\xa0 (1808-1886), a qui se n'atribueix, b\xc3\xa9 el disseny, b\xc3\xa9 la direcci\xc3\xb3 de la comissi\xc3\xb3 dissenyadora, per\xc3\xb2 qui, en tot cas, n'orden\xc3\xa0 l'adopci\xc3\xb3 essent director general d'Infanteria (1855). Inicialment es reserv\xc3\xa0 als ca\xc3\xa7adors; el 1858 es generalitz\xc3\xa0 a tota la infanteria. Pr\xc3\xa0cticament estrenat en la Guerra d'\xc3\x80frica (1859-1860), el 1860 el ros fou generalitzat a tot l'ex\xc3\xa8rcit espanyol (llevat de la cavalleria). Fou, en termes espanyols, l'equivalent funcional del quepis semir\xc3\xadgid que coet\xc3\xa0niament equipava molts altres ex\xc3\xa8rcits. Durant unes d\xc3\xa8cades el ros est\xc3\xa0ndard convisqu\xc3\xa9 amb una variant m\xc3\xa9s baixa coneguda com a leopoldina, per Leopoldo O'Donnell (1809-1867)._NEWLINE_El ros fou lligadura de campanya i gala per a tots els graus. En canvi, en diari i passeig la tropa duia casquet de caserna o casquet circular, segons armes i per\xc3\xadodes; mentre que l'oficialitat tenia com a lligadura de diari primer la gorra teresiana (1884) i despr\xc3\xa9s la gorra de plat (1908). _NEWLINE_En les primeres d\xc3\xa8cades del segle XX el ros continu\xc3\xa0 essent la lligadura principal de l'ex\xc3\xa8rcit espanyol, en teoria, si b\xc3\xa9 en la pr\xc3\xa0ctica an\xc3\xa0 perdent espais d'\xc3\xbas: en condicions de combat real, \xc3\xa9s a dir, al Marroc (d'en\xc3\xa7\xc3\xa0 1905), la tropa el substitu\xc3\xafa sovint pel casquet circular; quan el 1920 l'oficialitat adopt\xc3\xa0 un nou uniforme de campanya caqui, d'estil marcadament brit\xc3\xa0nic, la lligadura corresponent fou una gorra de plat aix\xc3\xad mateix d'imitaci\xc3\xb3 brit\xc3\xa0nica; al Marroc, des del 1921 el m\xc3\xa9s habitual era cofar-se amb barret tou de roba; etc., etc. _NEWLINE_Finalment, el 1926, amb l'adopci\xc3\xb3 de l'uniforme \xc3\xbanic caqui per a tot l'ex\xc3\xa8rcit, el ros fou suprimit: entre l'oficialitat el substitu\xc3\xafren la gorra de plat, el casquet de caserna i el barret tou; entre la tropa, el barret tou (chambergo) per a estiu i la boina per a hivern (que el 1930 serien substitu\xc3\xafts, al seu torn, per la gorra de plat, de curta vig\xc3\xa8ncia entre la tropa, at\xc3\xa8s que el 1933 la reempla\xc3\xa7aria el casquet de caserna).\n_START_SECTION_\nLes gorres d'estil ros\n_START_PARAGRAPH_\nEn el tardofranquisme, l'ex\xc3\xa8rcit espanyol adopt\xc3\xa0 dos models de gorra inspirats en el disseny del ros. Ambdues gorres esdevindran caracter\xc3\xadstiques de la uniformitat militar espanyola durant molts anys. Es tractava d'una gorra r\xc3\xadgida, per a passeig (gorra monta\xc3\xb1era), i d'una de semir\xc3\xadgida o flexible, per a campanya (gorra de faena).\n_START_SECTION_\nGorra de passeig\n_START_PARAGRAPH_\nLa gorra r\xc3\xadgida (oficialment gorra monta\xc3\xb1era 'gorra de muntanya') fou adoptada el 1958 (25 de febrer). Presentava una versi\xc3\xb3 modernitzada del disseny del ros vuitcentista, ara en el mateix color caqui de la resta de l'uniforme; mancava de barbellera, per\xc3\xb2 hi afegia orellera perimetral, no practicable, botonada als costats; al front duia fixat l'emblema de l'Ex\xc3\xa8rcit de Terra en metall i en els colors her\xc3\xa0ldics. Aquesta gorra substitu\xc3\xafa el casquet de caserna com a lligadura de passeig per a la tropa.  _NEWLINE_El 1964 (14 de juliol) se'n modific\xc3\xa0 lleugerament el disseny, sota el nom de gorra de paseo. _NEWLINE_La gorra monta\xc3\xb1era s'exting\xc3\xad el 1978, en substituir-la la boina com a lligadura de passeig._NEWLINE_A t\xc3\xadtol anecd\xc3\xb2tic cal dir que el 1983 s'intent\xc3\xa0 una restauraci\xc3\xb3 de la gorra r\xc3\xadgida, ara en versi\xc3\xb3 m\xc3\xa9s estilitzada, i sense orellera, per\xc3\xb2 amb l'emblema met\xc3\xa0l\xc2\xb7lic frontal, i sota el nom oficial de gorra de paseo. Un cop m\xc3\xa9s, la seva funci\xc3\xb3 era de ser lligadura de passeig, per\xc3\xb2 ara per a tots els graus. Aquesta pe\xc3\xa7a, per\xc3\xb2, fou ef\xc3\xadmera: entr\xc3\xa0 en vigor per a l'oficialitat el 1984, i al mar\xc3\xa7 de 1986 per a la tropa; per\xc3\xb2 l'abril de 1986 fou suprimida, amb retorn a la gorra de plat d'oficial i a la boina de tropa.\n_START_SECTION_\nNou ros (m. 1976)\n_START_PARAGRAPH_\nDes del 1976 la versi\xc3\xb3 tradicional del ros (i l'\xc3\xbanica que rep oficialment aquest nom) vigeix com a lligadura de gala de la Gu\xc3\xa0rdia Reial reconstitu\xc3\xafda."